Predkladacia správa

Materiál sa predkladá z dôvodu súčasného nedostatočného zabezpečenia prenosových kapacít pri dátových prepojeniach subjektov ústredných štátnych orgánov.

Využívanie týchto dátových prepojení výrazne stúplo vzhľadom na elektronické pripomienkovacie konanie k vládnym materiálom, ako aj vďaka stále výraznejšiemu využívaniu nových informačných zdrojov (JASPI a pod.)

Súčasné prenosové kapacity liniek sú preťažené a je potrebné ich zvýšiť. Návrh predpokladá zvýšenie kapacít liniek na 2Mb/s pre každý prepojený subjekt.

Zvýšenie prenosových kapacít sa riešilo uzatváraním zmluvy medzi Úradom vlády SR a jednotlivými subjektmi štátnej správy, na ktorej základe si subjekty hradili samostatne zvýšenú čiastku. Na základe upozornenia Najvyššieho kontrolného úradu SR zo dňa 20. 8. 2001 nie je možné uvedený mechanizmus ďalej použiť. Je potrebné zabezpečiť zosúladenie súčasného stavu so stanoviskom NKÚ. 

Z tohto dôvodu bol vypracovaný materiál, ktorý oproti predošlému stavu systémovo rieši spôsob zvýšenia prenosových kapacít liniek použitých pri pripojení do siete. Okrem zvýšenia prenosových kapacít totiž treba prijať aj opatrenia v centre a v jednotlivých uzloch, ktoré sú preťažené. Iba zvýšením kapacity liniek, by sa tieto zariadenia stali úzkym a kritickým hrdlom celého systému. Preto nie je možné iba lineárne zvyšovať prenosovú kapacitu liniek.

Vedúci Úradu vlády SR predkladá na rokovanie vlády SR materiál, ktorým sa rieši finančné a technické zabezpečenie realizácie zvýšenia prenosových kapacít dátových okruhov ÚV SR s ohľadom na vyššie uvedené závažné skutočnosti.